[pic] | EUROPA-KOMMISSIONEN |

Bruxelles, den 15.4.2010

KOM(2010)164 endelig

2008/0222 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde om

Rådets førstebehandlingsholdning til vedtagelsen af et ændret forslag til Europa-Parlamentets og Rådets direktiv om angivelse af energirelaterede produkters energi- og ressourceforbrug ved hjælp af mærkning og standardiserede vareoplysninger (omarbejdet)

2008/0222 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde om

Rådets førstebehandlingsholdning til vedtagelsen af et ændret forslag til Europa-Parlamentets og Rådets direktiv om angivelse af energirelaterede produkters energi- og ressourceforbrug ved hjælp af mærkning og standardiserede vareoplysninger (omarbejdet)

1. SAGSFORLØB

Forslag sendt til Europa-Parlamentet og Rådet den: KOM(2008) 0778 - 2008/0222(COD) | 13. november 2008 |

Det Europæiske Økonomiske og Sociale Udvalg udtalelse vedtaget den: | 24. marts 2009 |

Europa-Parlamentets førstebehandlingsudtalelse vedtaget den: | 5. maj 2009 |

Udtalelse fra Regionsudvalget vedtaget den: | 19. marts 2010 |

Rådets førstebehandlingsholdning vedtaget den: | [14.] april 2010 |

2. FORMÅLET MED KOMMISSIONENS FORSLAG

Omarbejdningen af energimærkningsdirektivet har til formål at udvide dets anvendelsesområde (der i øjeblikket kun omfatter husholdningsapparater) til også at dække handels- og industrisektoren. Desuden inddrages såkaldte energirelaterede produkter, der ganske vist ikke selv forbruger energi, men hvis anvendelse giver energibesparelser. Dette bringer dets anvendelsesområde på linje med det nyligt udvidede genstandsområde for direktivet om miljøvenligt design. Det følger således det generelle mål om at sikre produkternes frie bevægelighed og forbedre deres udnyttelse af energien (og andre vigtige ressourcer), hvorved det beskytter miljøet og bidrager til at reducere CO2-emissionerne. Det færdige rammedirektiv om mærkning vil også udgøre en byggesten i en helhedspolitik for miljømæssigt bæredygtige produkter, i og med at det også indeholder bestemmelser om incitamenter og offentlige indkøb. Forslaget har form af en omarbejdning.

3. BEMÆRKNINGER TIL RÅDETS HOLDNING

3.1. Generelle bemærkninger til Rådets holdning

Teksten til Rådets holdning er i det væsentlige og i vidt omfang på linje med Kommissionens forslag og kan derfor støttes.

3.2. Enighed om Rådets holdning i førstebehandlingsfasen

Rådets holdning er et resultat af interinstitutionelle forhandlinger i en tofaset proces. Første fase omfattede forslagets tekniske indhold og anden dets tilpasning til Lissabontraktaten for så vidt angår retsgrundlag og udvalgsprocedurebestemmelser.

Hvad det tekniske indhold angår bekræftede formanden for ITRE-udvalget, Herbert Reul, den 2. december 2009 Parlamentets tilslutning til den tekst, der var opnået enighed om under de afsluttende trekantsforhandlinger den 17. november 2009, og som Coreper tilsluttede sig den 19. november 2009.

Hvad angår tilpasningen til Lissabontraktaten, tilsluttede Coreper sig den 24. marts 2010 det opnåede kompromis, som blev bekræftet af formanden for Parlamentets ITRE-udvalg, Herbert Reul, den 25. marts.

Den forhandlede rådsholdning blev formelt vedtaget ved skriftlig procedure den [14.] april 2010.

De vigtigste af de forhandlingspunkter, der blev opnået enighed om, var følgende:

- Ændring af retsgrundlaget (præamblen): På grund af Lissabontraktatens ikrafttræden enedes Rådet og Parlamentet om at ændre retsgrundlaget til artikel 194 i TEUF ud fra den betragtning, at direktivets formål hovedsagelig er at opnå energibesparelser. Under hensyn til denne stillingtagen og til, at direktivets formål er at fremme energieffektiviteten, samtidig med at der tages hensyn til forholdet til det indre marked som omhandlet i 114 i TEUF, kan Kommissionen tilslutte sig, at retsgrundlaget ændres fra forslagets artikel 114 i TEUF til artikel 194 TEUF, og medtager dette i tillægget til sin meddelelse (2009)665 endelig.

- Delegerede retsakter: På grund af Lissabontraktatens ikrafttræden enedes Rådet og Parlamentet om de bestemmelser om delegerede retsakter, der er omhandlet i artikel 10, 11, 11a og 11b. Der vil blive vedføjet en erklæring fra Kommissionen om, at meddelelsen af delegerede retsakter skal ske under hensyntagen til institutionernes ferieperioder (bilag I). Der vil også blive vedføjet en fælles erklæring fra Rådet, Parlamentet og Kommissionen om, at direktivets bestemmelser ikke udgør nogen præcedens for gennemførelsen af artikel 290 i TEUF (bilag II).

- Udvidelse af anvendelsesområdet (artikel 1, stk. 1 og 2): Anvendelsesområdet udvides til at omfatte alle energirelaterede produkter i husholdnings-, handels- og industrisektoren som foreslået af Kommissionen.

- Uautoriseret brug af etiketten (artikel 2): Der indføjes en formulering for at klargøre sondringen mellem legitim og illegitim brug af etiketten.

- Markedsovervågning (artikel 3): Bestemmelserne om markedsovervågning styrkes for at sikre en bedre håndhævelse af direktivet.

- Krav til reklamer (artikel 4, litra a) og b): Der indsættes en ny bestemmelse med krav om, at energieffektivitetsklassen skal angives i alt reklamemateriale, der indeholder energi- eller prisoplysninger om produkter, der er omfattet af delegerede retsakter.

- Offentlige indkøb (artikel 9, stk. 1 og 2): Medlemsstaterne tilskyndes til at kræve højeste energieffektivitetsklasse ved offentlige indkøb (betinget af omkostningseffektivitet, økonomisk gennemførlighed, teknisk formålstjenlighed og tilstrækkelig konkurrence).

- Incitamenter (artikel 9, stk. 3 og 4): Ligesom ved offentlige indkøb tilskyndes medlemsstaterne til at benytte højeste energieffektivitetsklasse eller endda sigte højere ved anvendelse af de højeste præstationsklasser, når de tilrettelægger incitamenter for deres borgere. Anvendelse af skatter og skattepolitiske foranstaltninger som incitamenter er ikke omfattet af dette direktiv.

- Etikettens udformning (artikel 11, stk. 4, litra d): Der kan tilføjes tre nye klasser (A+, A++, A+++) til den A-G-skala, der stadig er grundlaget. Kommissionen kan eventuelt tage spørgsmålet op til fornyet overvejelse, når en betydelig del af produkterne ligger i de to højeste energieffektivitetsklasser (A++/+++), og yderligere differentiering er rimelig. Der vil blive vedføjet en erklæring fra Kommissionen om, hvad der menes med "en betydelig andel af produkterne". Det vil blive anført i en betragtning, at ændring af skalaen vil blive overvejet, når etiketten behandles som led i revisionen af rammedirektivet (senest i 2014).

4. KONKLUSION

Rådets holdning opfylder målene for Kommissionens oprindelige forslag. Kommissionen kan derfor tilslutte sig teksten.

BILAG I Erklæringer fra Kommissionen om forslaget til Europa-Parlamentets og Rådets direktiv om angivelse af energirelaterede produkters energi- og ressourceforbrug ved hjælp af mærkning og standardiserede vareoplysninger (omarbejdet)

Artikel 1, stk. 2

"Når Kommissionen fastlægger listen over prioriterede energirelaterede produkter, jf. betragtning [3a], vil den også være opmærksom på energirelaterede byggevarer og herunder tage særligt hensyn til, hvilke energibesparelser der kan opnås ved at energimærke nogle af disse produkter, i betragtning af at bygninger tegner sig for over 40 % af det samlede energiforbrug i EU."

Artikel 11, stk. 2

"Når Kommissionen stiller forslag om nye gennemførelsesforanstaltninger til det omarbejdede direktiv, sørger den for, at overlappende retsakter undgås, og at den overordnede sammenhæng i EU's lovgivning om produkter opretholdes."

Artikel 11, stk. 4, litra d)

Betydelig produktandel som kriterium for revision af etikettens klassificeringsoplysninger

"Efter Kommissionens opfattelse kan andelen af produkter i de to højeste energieffektivitetsklasser anses for at være betydelig, når det kan anslås:

- enten at antallet af modeller i klasse A+++ og A++, der kan fås på det indre marked, udgør omkring en tredjedel eller mere af det samlede antal af de relevante modeller på dette marked

- eller at modeller i klasse A+++ og klasse A++ tegner sig for omkring en tredjedel eller mere af det årlige salg af de pågældende produkter på det indre marked

- eller begge dele."

Forbrugeroplysning

"Kommissionen går ind for, at der anvendes fællesskabsinstrumenter, som f.eks. programmet "Intelligent Energi - Europa", for at bidrage til:

- initiativer, der henleder slutbrugernes opmærksomhed på fordelene ved energimærkning

- initiativer, der går ud på at følge med i markedets og teknologiens udvikling hen imod mere energieffektive produkter, særlig ved at finde frem til de modeller i de forskellige produktgrupper, der giver de bedste præstationer, og ved at stille oplysninger til rådighed for alle interesserede parter, f.eks. forbrugerorganisationer, erhvervslivet og miljøorganisationer, således at de formidles bredt ud til forbrugerne.Resultaterne af en sådan overvågning af udviklingen på markedet og i teknologien kan også fungere som indikator for, om mærkningskravene og/eller kravene til miljøvenligt design under direktiv 1992/75/EØF og 2005/32/EF trænger til at blive revideret."

Ferieperiode

"Europa-Kommissionen noterer sig, at det er Europa-Parlamentets og Rådets opfattelse, at den skal tage hensyn til institutionernes ferieperioder (vinter, sommer og valg til Europa-Parlamentet), når den giver meddelelse om delegerede retsakter, medmindre den lovgivningsmæssige retsakt åbner mulighed for en hasteprocedure; formålet hermed er at sikre, at Europa-Parlamentet og Rådet er i stand til at udøve deres beføjelser inden for de frister, der fastlægges i de pågældende lovgivningsmæssige retsakter, og er klar til at handle i overensstemmelse med disse beføjelser."

BILAG II

Institutionel erklæring

Erklæring fra Europa-Parlamentet, Rådet og Kommissionen om artikel 290 TEUF

"Europa-Parlamentet, Rådet og Kommissionen erklærer, at bestemmelserne i dette direktiv ikke danner præcedens for institutionernes fremtidige standpunkter til gennemførelsen af EUF-traktatens artikel 290 eller til enkelte lovgivningsmæssige retsakter, der indeholder sådanne bestemmelser."